**E-Tourneo Custom je naslednja generacija najzmogljivejše različice modela Tourneo**

* Povsem električni E-Tourneo Custom znamke Ford Pro zagotavlja novo raven zmogljivosti, razkošja in oblikovanja kot vsestransko vozilo za različne namene z do osmimi sedeži
* E-Tourneo Custom je naslednja generacija najzmogljivejše različice modela Tourneo; popolnoma nova platforma povečuje zmogljivost, prefinjenost in prostornost za zasebno uporabo in poslovne stranke
* Povsem električni pogonski sklop ponuja do 325 km dosega in hitro polnjenje z enosmernim tokom z močjo 125 kW; med različicami modela Tourneo Custom so na voljo tudi PHEV in vozila z dizelskim motorjem in štirikolesnim pogonom
* Obsežen paket opreme vključuje prilagodljive pomične zadnje sedeže na vodilih, električno pomična stranska vrata, volan z možnostjo nagiba in zvočni sistem B&O; elektrificirane različice ponujajo funkcijo Pro Power Onboard z močjo 2,3 kW

**25. julij 2024** – Ford Pro postavlja nove standarde v segmentu vozil za različne dejavnosti s povsem novim modelom E-Tourneo Custom, ki združuje izjemno učinkovit baterijsko-električni pogonski sklop1 in novo platformo, zasnovano za največjo vsestranskost in udobje.

E-Tourneo Custom, ki ga je že mogoče naročiti v Evropi, je namenjen tako zasebnim kot poslovnim strankam in ponuja prostorno namestitev za do osem potnikov.

Novi model prinaša **celoten nabor vrhunskih funkcij**, vključno z izjemno prilagodljivimi zadnjimi sedeži na vodilih, stranskimi vrati s prostoročnim pomikom, zvočnim sistemom B&O,2 panoramsko streho in inovativnim volanom z možnostjo nagiba.

Raven udobja še povečujeta vrhunska prefinjenost in dinamika vozila, ki ju zagotavlja nova generacija zasnove vozila. Optimizirana arhitektura podvozja z neodvisnim zadnjim vzmetenjem omogoča tih električni pogon ter **novo raven voznega udobja in stabilnosti**.

Vsa vozila Tourneo Custom nove generacije so popolnoma integrirana s **platformo programske opreme in povezanih storitev Ford Pro**, ki vključuje naslednje možnosti:

* orodja za upravljanje [**Ford Pro Telematics**](https://media.ford.com/content/fordmedia/feu/en/news/2022/04/25/leading-from-the-front--ford-pro-open-for-business-to-drive-prod.html)3 za poenostavitev upravljanja več vozil (na izbranih trgih);
* brezplačna aplikacija [**FordPass**](https://media.ford.com/content/fordmedia/feu/en/news/2019/09/19/Ford_Pass_Pro.html)4 za lastnike z enim vozilom;
* [**sistem FORDLiive connected uptime**](https://media.ford.com/content/fordmedia/feu/en/news/2021/09/17/fordliive-centres-now-open-for-business--already-reducing-time-o.html) za servisno podporo, povezano z oblakom.

“Ne glede na to, ali gre za aktivno družinsko potovanje ob koncu tedna ali za prevoz vodilnih na letališče v slogu, udobju in prefinjenosti, so povsem električni pogonski sklop, napredna povezljivost, vrhunsko oblikovanje in nove razkošne funkcije E-Tournea Custom prepričljiva izbira,” je povedal Hans Schep, generalni direktor Ford Pro v Evropi. “Model Tourneo je bil vedno sopomenka za prostornost in vsestranskost, zdaj pa to privlačnost razširjamo na novo generacijo zahtevnih kupcev električnih vozil, ki iščejo zmogljivost in udobje.”

V okviru **najobsežnejše ponudbe različic Tournea Custom doslej** lahko kupci izberejo tudi povsem novo različico s priključnim hibridnim pogonom (PHEV) za uporabo tam, kjer je potrebna dodatna prilagodljivost.5, 6 Poleg tega so lahko modeli z dizelskim motorjem EcoBlue5, 7 opremljeni z novim osemstopenjskim samodejnim menjalnikom z visokim izkoristkom in – prvič – inteligentnim sistemom štirikolesnega pogona.

**Vrhunska zmogljivost električnega vozila**

E-Tourneo Custom je opremljen z baterijo z uporabno kapaciteto 64 kWh in elektromotorjem z močjo 160 kW, ki zagotavljata izjemno zmogljivost, prefinjenost in **doseg do 325 km**.1 Povsem električni pogon vozila za različne dejavnosti ponuja tudi možnost vožnje z eno stopalko za še večjo energetsko učinkovitost ter bolj sproščeno in udobno vozno izkušnjo.

Vgrajeni trifazni polnilnik z izmeničnim tokom z močjo 11 kW lahko baterijo popolnoma napolni v manj kot osmih urah,8 pri priklopu na hitro polnilnico z enosmernim tokom z močjo 125 kW pa se baterija **napolni od 10 do 80 odstotkov v približno 39 minutah.**8 Profil polnjenja E‑Tournea Custom omogoča hitrejše dovajanje energije na začetku, kar je zelo uporabno za hitro dopolnjevanje; pri laboratorijskem testiranju je hitra polnilnica z enosmernim tokom moči 125 kW v samo 10 minutah povečala doseg za 82 km.8

E-Tourneo Custom ponuja **največjo vlečno zmogljivost 2000 kg**9 in možnost prevoza velike količine prtljage,10 da bodo lastniki, ki so ljubitelji dogodivščin, z lahkoto vozili prijatelje, družino in športno opremo, poslovni uporabniki pa bodo lahko poskrbeli za učinkovit prevoz strank in njihove prtljage.

Tehnologija **Pro Power Onboard**11 uporabnikom omogoča, da v celoti izkoristijo potencial vozil E‑Tourneo Custom in Tourneo Custom PHEV, saj prek vtičnic v kabini zagotavlja moč do 2,3 kW – idealno za napajanje digitalnih naprav, orodja ali športne opreme in opreme za kampiranje na območjih brez električnega omrežja.

**Zasnovan za prostornost in udobje – s prilagodljivo namestitvijo in razkošnimi funkcijami**

Povsem novi Tourneo Custom je razvit tako, da potnikom ponuja bistveno višjo raven udobja in priročnosti. Nova elegantna notranjost **zagotavlja vrhunsko raven izdelave in kakovosti materialov**, v odlično opremljeni kabini pa so na voljo vrhunske funkcije in tehnologije.

Optimizirana platforma vozila zagotavlja veliko prostora v kabini, ne glede na to, ali gre za povsem električni, priključni hibridni (PHEV) ali dizelski pogonski sklop. Standardni modeli in modeli z dolgo medosno razdaljo ponujajo po tri vrste sedežev: **E-Tourneo Custom je na voljo**

**z do osmimi sedeži**, Tourneo Custom PHEV in modeli z dizelskim pogonom EcoBlue pa z največ devetimi sedeži.

Izboljšana specifikacija notranjosti modela E-Tourneo Custom se začne s **prilagodljivim novim sistemom sedežev z vodili** v drugi in tretji vrsti, ki omogoča največjo prilagodljivost kabine za zagotavljanje optimalnega prostora za potnike in njihovo opremo. Sedeži na vodilih omogočajo strankam, da neodvisno premikajo sedeže naprej ali nazaj po vodilih z zarezami za fiksiranje položaja, ki so vgrajena v tla zadnjega dela kabine, po želji pa lahko sedeže povsem odstranijo.

Novi sedeži so lažji od sedežev v predhodniku, v drugi vrsti pa so opremljeni z vgrajenimi varnostnimi pasovi, da je mogoče kabino hitreje in lažje preurediti. Točke ISOFIX so na voljo na vseh treh sedežih v drugi vrsti.

Razkošna oprema kabine vključuje dodatne nove funkcije, s katerimi lahko kupci prilagodijo svoje vozilo in izboljšajo svojo potovalno izkušnjo, vključno z **veliko stekleno panoramsko streho**, ki povečuje občutek prostornosti in svetlosti za potnike, infrardeča obdelava pa pomaga ohranjati kabino hladno med vožnjo pod močnimi sončnimi žarki. Električno pomična drsna stranska vrata imajo tudi funkcijo prostoročnega upravljanja, tako da jih je mogoče odpreti z zamahom z nogo ob sprednjem kolesu, ko voznik na primer nosi težke predmete.

E-Tourneo Custom za največje udobje in uživanje na poti ponuja tudi tripodročno elektronsko uravnavanje temperature, zmogljiv **zvočni sistem B&O s 15 zvočniki**2 in globokotoncem v zadnjem delu, prefinjeno ambientalno osvetlitev, brezžično polnilno blazinico12 za mobilne naprave in ogrevane zunanje sedeže v drugi vrsti.

Kupci lahko izbirajo v bogati ponudbi zaželenih izvedb, vključno s pustolovsko različico Active, privlačno Sport in vrhunsko različico Titanium X, ki ponuja **najobsežnejši seznam serijske opreme med vsemi modeli Tournea doslej** – od elegantnih 48,3 cm (19'') platišč iz lahke zlitine in matričnih žarometov z osvetlitvijo LED za vse funkcije do razkošnega materiala Sensico za oblazinjenje sedežev. Vsako različico je mogoče izbrati s poljubnim razpoložljivim pogonskim sklopom in tako ustreči najrazličnejšim željam uporabnikov.

Razširjen nabor funkcij E-Tournea Custom dopolnjujeta znatno izboljšana zmogljivost in učinkovitost. Popolnoma nova arhitektura vozila zagotavlja **nižjo višino tal** in novo integrirano stransko stopnico za lažje vstopanje in natovarjanje, k temu pa je treba dodati še v razredu največje odprtine za drsna stranska vrata in zadnja dvižna vrata.

Optimalno prilagojena platforma je pri številnih različicah omogočila tudi manjšo **skupno višino, ki znaša manj kot dva metra.** To olajša dostop do garaž in večnadstropnih parkirišč, poleg tega pa z izboljšano aerodinamiko prispeva k optimalni učinkovitosti in prefinjenosti.

Tako vozniki kot sopotniki bodo lahko uživali v dinamičnih izboljšavah, ki jih prinaša popolnoma prenovljeno podvozje s **povsem novim sistemom neodvisnega zadnjega vzmetenja**, ki je serijsko v celotni ponudbi in zagotavlja večje udobje, vodljivost in prefinjenost vožnje.

**Inovativno oblikovanje – znotraj in zunaj**

E-Tourneo Custom **na cesti poskrbi za jasno sporočilo** z izrazito in izklesano obliko, ki je privlačna tako za zasebne stranke kot za vrhunska podjetja. Edinstvena obdelava maske poudarja električno tehnologijo in zmogljivost vozila, dopolnjujejo pa jo prepoznavne luči LED z značilno grafiko po vsej širini.

Instrumentna plošča ima ergonomski **33 cm (13'') zaslon na dotik s Fordovim informativno-razvedrilnim sistemom SYNC 4**13 in povezano navigacijo,14 ki lahko za še bolj uglajeno potovanje prikaže lokacije polnilnic ter informacije o vremenu, prometu, parkiriščih in nevarnostih v bližnji okolici. V kombinaciji z novo digitalno instrumentno ploščo ustvarja intuitiven, na voznika osredotočen kokpit s serijsko združljivostjo z brezžičnima sistemoma Android Auto in Apple CarPlay.15

Tourneo številnim aktivnim uporabnikom služi tudi kot mobilna dnevna soba ali pisarna na poti, zato je E‑Tourneo Custom tako kot E‑Transit Custom opremljen z **inovativnim** **nagibnim volanom**. Funkcija, ki je edinstvena v tem segmentu, je zelo uporabna, saj je mogoče volan uporabiti kot ergonomsko držalo za prenosne in tablične računalnike ali pa ga postaviti vodoravno, da se spremeni v priročno mizico. Spodaj raven volanski obroč – obliko so poimenovali ‘squircle’ (‘kvadrog’) – in izbirna ročica ob volanu pri vozilih s samodejnim menjalnikom sprostita več prostora za še večje udobje in preprosto premikanje.

Fordovi inženirji so povečali prostor v sprednjem delu kabine in povečali število odlagalnih mest, saj so varnostno blazino za sovoznika prestavili iz armaturne plošče v stropno oblogo. To uporabnikom omogoča shranjevanje prenosnih računalnikov ali map formata A4 v pokritem predalu na armaturni plošči, prenosne elektronske naprave pa so lahko zdaj s standardnimi držali AMPS varno nameščene bližje vozniku.

**Pogonski sklopi za mesto ali podeželje**

Številni uporabniki v segmentu Tournea Custom se pogosto vozijo na kratke razdalje, vendar si želijo tudi možnosti za daljša potovanja. **Tourneo Custom PHEV** združuje učinkovit 2,5‑litrski bencinski motor z Atkinsonovim ciklom, elektromotor in baterijo z uporabno kapaciteto 11,8 kWh, kar zagotavlja skupno sistemsko moč 174 kW (233 KM) in do 56 km čistega električnega dosega.5, 6 Novi pogonski sklop je podoben tistemu, ki ga uporablja Ford Kuga Plug-In Hybrid5, 16 [– v zadnjih treh letih najbolje prodajani PHEV v Evropi](https://media.ford.com/content/fordmedia/feu/gb/en/news/2022/01/31/ford-kuga-plug-in-hybrid-drivers-skip-the-fuel-stops-to-slash-th.html#:~:text=The%20Kuga%20Plug%2DIn%20Hybrid,more%20than%2017%20per%20cent.).17

Tourneo Custom uvaja tudi nov izjemno učinkovit **osemstopenjski samodejni menjalnik** in možnost **štirikolesnega pogona** za najnovejšo generacijo modelov z dizelskim motorjem EcoBlue,5, 7 kar zagotavlja večjo samozavest uporabnikov, ki potrebujejo zmogljivost ne glede na vremenske razmere, in lastnikov, ki se želijo pripeljati do kampov, plaž in odmaknjenih poti. Sistem prek elektronsko krmiljene sklopke inteligentno razporeja navor med sprednjo in zadnjo osjo, prilagoditve pa trajajo manj kot 20 milisekund.

E-Tourneo Custom je opremljen z obsežnim naborom najnovejših Fordovih naprednih sistemov za pomoč vozniku,18 vključno s številnimi funkcijami, ki so prvič na voljo v tem modelu. Med njimi so inteligentni aktivni tempomat z usmerjanjem v sredino voznega pasu, pomoč pri zaviranju med vzvratno vožnjo, povsem aktivna pomoč pri parkiranju in 360-stopinjska kamera, ki omogoča celovit pogled okoli vozila za lažje manevriranje v mestu.

**Celovita podpora družbe Ford Pro**

Superhitra povezljivost prek **serijskega modema** **5G**19 uporabnikom omogoča priročno in intuitivno podporo digitalnih storitev Ford Pro, da je upravljanje Tournea Custom preprosto in stroškovno učinkovito.

Poslovne stranke, ki jim vedno primanjkuje časa in parkirajo doma, lahko izkoristijo rešitev za polnjenje doma**,** ki vključuje strokovno svetovanje in usposabljanje, namestitev in vzdrževanje domače polnilnice ter programsko opremo za preprosto načrtovanje in plačevanje polnjenja. (na izbranih trgih)

Uporabniki se za nakup goriva že zdaj odločajo na podlagi nekajodstotne razlike v ceni. Cene električne energije se lahko razlikujejo še veliko bolj, zato lahko podjetja preprosto **načrtujejo polnjenje v času cenejših nočnih tarif**, če so na voljo, kar pomaga zmanjšati stroške lastništva in odpraviti stres pri upravljanju.

Podjetja z več vozniki, ki polnijo doma, lahko z enotno nadzorno ploščo v sistemu Ford Pro Telematics3 preprosto spremljajo porabo energije v svojem voznem parku in si lahko ogledajo **nadomestila za vsakega voznika** po določeni stopnji na kWh. Posebne funkcije sistema za električna vozila vključujejo tudi centralni nadzor toplotne predpriprave, ki med polnjenjem ogreva ali hladi baterijo in kabino, da tako zagotovi optimalen doseg, ter prikazuje opozorila, če se vozilo ne polni, ko bi se moralo.

Lastniki – zasebni ali poslovni – katerega koli modela Tourneo Custom lahko izkoristijo tudi podporo sistema za povečanje časa razpoložljivosti [**FORDLiive**](https://media.ford.com/content/fordmedia/feu/en/news/2022/09/08/all-new--all-electric-e-transit-custom-from-ford-pro-is-set-to-s.html), ki je lani pomagal preprečiti 700.000 dni izpadov vozil po vsej Evropi. Brezplačna storitev je zasnovana tako, da podatke o stanju vozila v realnem času uporablja za preprečevanje okvar in skrajševanje časa popravila s proaktivnimi opozorili o stanju, pospešeno dobavo delov in digitalno podporo posebnih [**zastopnikov za FORDLiive**](https://media.ford.com/content/fordmedia/feu/en/news/2021/09/17/fordliive-centres-now-open-for-business--already-reducing-time-o.html) ter Fordovih inženirskih ekip za vozila.

Več kot 30 posameznih modulov E-Tournea Custom lahko prejema brezžične posodobitve programske opreme za izboljšanje zmogljivosti vozila, nadgradnjo kakovosti, posodobitev obstoječih funkcij ter dodajanje povsem novih funkcij in zmogljivosti.

Prva naročila za E-Tourneo Custom bodo Fordovi trgovci sprejemali od septembra dalje.

# # #

1 Doseg do 325 km. Temelji na povsem napolnjeni bateriji vozila E-Transit Custom. Ocenjeni doseg po svetovno usklajenem preskusnem postopku za lahka vozila (WLTP). Navedeni podatki so namenjeni za primerjave z drugimi vozili, testiranimi po enakih tehničnih postopkih. Dejanski doseg se lahko razlikuje glede na dejavnike, kot so temperatura, način vožnje, profil poti, vzdrževanje vozila ter starost in stanje litij-ionske baterije.

2 BANG & OLUFSEN© 2021 in B&O© 2021. BANG & OLUFSEN™ in B&O™ sta registrirani blagovni znamki skupine Bang & Olufsen Group. V skladu z licenco Harman Becker Automotive Systems Manufacturing Kft. Vse pravice pridržane.

3 Sistem Ford Pro E-Telematics je na voljo brezplačno eno leto od datuma začetka garancije, nato pa na podlagi naročnine, če se strinjate s pogoji in določili Fordove pametne mobilnosti, in zagotavlja obsežen nabor funkcij, ki poleg stanja vozila vključujejo lokacijo in prikaz na zemljevidu, vedenje med vožnjo, porabo goriva/energije, možnost uporabe z vozili različnih znamk in spremljevalno aplikacijo za voznike, ki omogoča povezavo z upravitelji voznih parkov. Stranke z voznim parkom se lahko za informacije o teh Fordovih telematskih izdelkih obrnejo na center za upravljanje programske opreme Ford Pro na naslovu softwaresolutions@fordpro.com. Razpoložljivost podatkov je odvisna od podatkovne povezljivosti in dostopa do podatkov o vozilu.

4 Aplikacija FordPass®, združljiva z izbranimi platformami pametnih telefonov, je na voljo prek prenosa. Ponudnik mobilnega omrežja lahko zaračuna pošiljanje sporočil in prenos podatkov v skladu s tarifo.

5 Navedena poraba goriva/energije, izpusti CO2 in doseg z električnim pogonom po WLTP so določeni v skladu s tehničnimi zahtevami in specifikacijami zadnje različice Evropskih uredb (EC) 715/2007 in (EU) 2017/1151. Uporabljeni standardni preskusni postopki omogočajo primerjavo med različnimi tipi vozil in različnimi proizvajalci.

6 Ford Tourneo Custom Plug-In Hybrid: homologirani izpusti CO2 33–65 g/km po WLTP, homologirana poraba goriva 1,4–2,9 l/100 km po WLTP, doseg z izključno električnim pogonom 39–56 km po WLTP.

7 Ford Tourneo Custom z dizelskim motorjem EcoBlue: homologirani izpusti CO2 179–296 g/km po WLTP, homologirana poraba goriva 6,8–11,3 l/100 km po WLTP.

8 Čas polnjenja temelji na računalniških simulacijah proizvajalca. Stopnja polnjenja se zmanjšuje, ko je baterija skoraj povsem napolnjena. Glede na čase polnjenja v konicah in stanje napolnjenosti baterije se lahko individualni rezultati razlikujejo.

9 Največja vlečna obremenitev je odvisna od tovora, konfiguracije vozila, dodatne opreme in števila potnikov.

10 Največja nosilnost se razlikuje in temelji na dodatni opremi in konfiguraciji vozila. Za kapaciteto specifičnega vozila glede prevoza tovora glejte nalepko na stebričku vrat.

11 Pomembne napotke za uporabo najdete v Navodilih za uporabo.

12 Razpoložljivo brezžično polnjenje Qi morda ni združljivo z vsemi mobilnimi telefoni.

13 Ne dopustite motenj med vožnjo! Če je le možno, uporabite glasovno upravljanje in med vožnjo ne uporabljajte ročnih naprav. Ko je izbrana prestava za vožnjo, so lahko nekatere možnosti blokirane. Nekatere funkcije niso združljive z vsemi telefoni.

14 Storitve zahtevajo sistem SYNC 4 ali novejši, aktivacijo prek aplikacije FordPass Pro (v skladu s pogoji FordPass), aktivacijo modema in načrt storitev povezane navigacije. Ustrezno opremljena vozila so na voljo z 12-mesečnim poskusnim programom povezane navigacije od datuma začetka garancije za novo vozilo, nato pa je potreben nakup. Povezane storitve in funkcije so odvisne od razpoložljivosti združljivega mobilnega omrežja. Zaradi razvoja tehnologij/mobilnih omrežij/zmogljivosti vozil lahko pride do omejitve ali celo onemogočanja delovanja povezanih storitev in funkcij.

15 Zahteva telefon z aktivno naročnino za prenos podatkov in združljivo programsko opremo. SYNC 4 med uporabo ne upravlja izdelkov drugih proizvajalcev. Za funkcionalnost svojih izdelkov odgovarjajo izključno njihovi proizvajalci.

16 Kuga Plug-In Hybrid: homologirani izpusti CO2 20–28 g/km, homologirana poraba goriva 0,9–1,2 l/100 km, homoligirani doseg z izključno električnim pogonom 60–69 km, vse po WLTP.

17 Kuga Plug-In Hybrid je bila po podatkih JATO Dynamics in IHS Markit najbolje prodajani PHEV v Evropi v celotnem letu 2021, 2022 in 2023.

18 Funkcije za pomoč vozniku dopolnjujejo in ne nadomeščajo voznikove pozornosti, presoje in potrebe po upravljanju vozila. Prav tako niso nadomestek za varno vožnjo. Glede podrobnosti in omejitev glejte navodila za uporabo vozila.

19 Povezane storitve in funkcije so odvisne od razpoložljivosti mobilnega omrežja in združljivega paketa za prenos podatkov. Omrežje 5G ni na voljo povsod. Zaradi razvoja tehnologij/mobilnih omrežij/zmogljivosti vozil lahko pride do omejitve ali celo onemogočanja delovanja povezanih storitev in funkcij. Dostopna točka Wi-Fi ni vključena v povezane storitve. Za dostopno točko Wi-Fi je treba skleniti posebno naročnino.

***Ford****, globalna ameriška blagovna znamka, ki je že več kot 100 let vtkana v tkanino Evrope, si prizadeva za svobodo gibanja, ki gre z roko v roki s skrbjo za planet in drug za drugega. Družba s svojim načrtom Ford+ s poslovnimi enotami Model e, Ford Pro in Ford Blue pospešuje evropsko preobrazbo v popolnoma električno in ogljično nevtralno prihodnost do leta 2035. Družba vodi z novimi drznimi električnimi vozili, ki so zasnovana z mislijo na evropske voznike, in z inovacijami na področju storitev, ki pomagajo ljudem pri povezovanju, razvoju skupnosti in uspehu podjetij. Prodaja in servisiranje Fordovih vozil sta zagotovljena na 50 posameznih evropskih trgih, poslovanje pa vključuje tudi družbo Ford Motor Credit Company, oddelek za podporo strankam (Ford Customer Service Division) in 14 proizvodnih obratov (osem v popolni lasti in šest nekonsolidiranih obratov skupnih podjetij) s štirimi centri v Kölnu v Nemčiji, Valencii v Španiji ter v naših skupnih podjetjih v Craiovi v Romuniji in Kocaeliju v Turčiji. Ford zaposluje približno 34.000 ljudi v svojih obratih v popolni lasti in konsolidiranih skupnih podjetjih ter približno 57.000 ljudi, če upoštevamo nekonsolidirana podjetja po Evropi. Več informacij o podjetju, njegovih izdelkih in storitvah družbe Ford Credit lahko preberete na spletni strani corporate.ford.com.*

|  |  |  |
| --- | --- | --- |
| **Stik:** | Katja Hvala |  |
|  | Summit motors Ljubljana |  |
|  | +3861 25 25 116 |  |
|  | katja.hvala@summitmotors.si |  |